Un pui de barză, căzut dintr-un cuib, a fost salvat de pompierii din Galați. Micuța barză își avea cuibul pe un stâlp de electricitate din localitatea Măstăcani, iar sătenii au cerut ajutorul autorităților.
Puiul de barză a căzut de la mare înălțime, de un stâlp de electricitate, din localitatea Măstăcani, județul Galați.
Pompierii au fost alertați de către primarul localității, după ce puiul de barză a căzut din cuibul lui.
„Din cauză distanței destul de mari și a riscului de electrocutare, localnicii comunei au decis că este nevoie de intervenția echipajului de salvare și intervenție la înălțime. Totul pentru ca puiul sa primească o nouă șansă”, au transmis pompierii gălățeni.
Salvatorii au folosit autoscara și au pus puiul în cuib, lângă mama și frățiorii lui.
Berzele obișnuiesc să arunce din cuib pe cel mai mic dintre pui, atunci când resursele de hrană sunt limitate, mai susțin pompierii de la ISU Galați.